**Helgjødsel – bør vera den mest aktuelle organiske mineralgjødsla til beite for kommande vekstsesong.**

***Helgjødsla er etter kvart godt innarbeidt i landbruket vårt, men eg trur det er viktig at fleire vel dette som første alternativ for kommande vekstsesong. Denne gjødsla bør prioriterast framfor mineralgjødsel 22-2-12 eller 18-3-15. Dette avdi ein vil få eit rimelegare alternativ, og ein slepp tilføra meir fosfor enn naudsynt for optimal vekst. Altså eit betre miljø og klimatiltak.***

**Litt om Helgjødsel**

Helgjødsla vert produsert på Sele i Klepp kommune kor høne/broilergjødsel inngår som bindemiddel i produksjonen. Det vert i tillegg tilført nitrogen, kalium med tillegg av kopar og kobolt. I dag kan ein få Helgjødsel 18-1-10 tilsett selen, og alternativt tilsett både selen og kobolt. Produksjon av Helgjødsel er eit særs viktig tiltak for landbruket vårt i frigjering av spreieareal og resirkulering av næringstoff. Plantetilgjengeleg fosfor kjem kun frå høne/broilergjødsla i Helgjødsla.

**Dokumentasjon**

Helgjødsla har gjennom dei siste 20 åra vore utprøvd gjennom ulike forsøk i eng og beite. Det er godt dokumentert med omsyn til avling i både mengde og kvalitet i høve til vanleg mineralgjødsel. Det er bra dokumentert verknad av tilført både kobolt og selen. Det har vist positiv langtidsverknad av Helgjødsel i beite i høve til vanleg mineralgjødsel. Hønegjødseldelen avgir truleg N-verknad over litt lengre tid, og erfaringane viser særs god avbeiting.

**Praktisk tilråding**

**Vårgjødsling til beiter utan bruk av husdyrgjødsel**

**Om lag 40 kg/daa Helgjdsel 18-1-10 m/selen**

Dersom ein vil sikra tilføring av kobolt vel ein å få gjødsla levert med kobolt. Ein kan også få Helgjødsel m/kopar eventuelt også med kobolt. Helgjødsel med kopar kan vera eit godt tiltak for å vedlikehaldsgjødsla med kopar om ein har behov for det. Kobolt må ein tilføra kvart år.

Hugs overgjødsling i beitetida med om lag 20 kg kalkammonsalpeter/daa kvar 5.veke. (frå ca 10.juni)

**Vårgjødsling til beite med bruk av husdyrgjødsel.**

I slike høve kan det vera mest fagleg rett med om lag 2,5 tonn blautgjødsel storfe/daa i tillegg til ca 15-20 kg/daa kalkammonsalpeter, men ein kan alternativt bruka 20-25 kg Helgjødsel 18-1-10/daa om våren og tilføra 20-25 kg Helgjødsel 18-1-10 /daa til første overgjødsling i juni. Sjå elles neste forslag.

I byrjinga av juni og i samband med 1. overgjødsling kan det vera aktuelt med tilføring av Selen og/eller kobolt. Då kan ein alternativt nytta Helgjødesel 18-1-10 med om lag 40 kg/daa. Dersom ein føler/meiner dette vert litt vel mykje nitrogen i ein omgang, kan ein fordela dette med om lag 20-25 kg/daa med 4 vekers mellomrom. Då vil ein sikra høveleg tilføring av selen og eventuelt kobolt i beitetida.

**Grasareal utan bruk av husdyrgjødsel**

Det er grunn til å bare nemna dette kor i slike situasjonar bør Helgjødsel 18-1-10 vera eit særs godt alternativ til tradisjonell mineralgjødsel.

Eks. Om våren: God eng til siloslått: 80-90 kg/daa. Etter 1. slått: 55 kg/daa.

Om våren: Eng til høyslått/hestahøy: 55 kg/daa. Etter 1. slått: 55 kg/daa.

**NB. Hugs vedlikehaldsgjødsling med kopar kan ein lett få gjort med Helgjødsel 18-1-10.**

*Ragnvald Gramstad, tidligare seniorrådgjevar i Norsk Landbruksrådgiving Rogaland*

